text: Bryggeri-strejken fortsætter
  21 august 2013 kl. 06.51
  Endnu et møde løste ikke konflikten på Carlsberg. I morges valgte medarbejderne at fortsætte strejken.
  Det blev besluttet onsdag morgen, hvor de var samlet. Men efter godt halvanden times møde gik de altså hjem igen. Det skriver DR Trekanten.
  Tillidsmanden, Lars Schultz, vil overhovedet ikke sige andet, end at de fortsætter strejken, og at de skal mødes igen i morgen.
  Tapperiarbejderne har nedlagt arbejdet i protest mod en ny ansat, der ikke er organiseret i 3F, og de ansatte besluttede fredag i sidste uge at nedlægge arbejdet.
  Mandag eftermiddag idømte Arbejdsretten de strejkende en bod på 35 kroner i timen, men den bod kan blive sat op til 65 kroner, hvis ikke de 130 arbejdere møder op.
  Strejken startede i fredags.
  